11 babas sterf in hospitaalbrandDie Mame Abdou Aziz Sy Dabakh-hospitaal in Senegal. (Foto: Seyllou/AFP) Altesame 11 pasgebore babas is Woensdag in ŉ hospitaal in die stad Tivaouane in Senegal in Wes-Afrika dood, nadat die fasiliteit se neonatale-afdeling aan die brand geraak het. Slegs drie babas is uit die brand gered. Macky Sall, president van Senegal, het die hartseer nuus net voor middernag op Twitter gedeel. “Ek het pas met groot pyn en ontsteltenis verneem dat 11 babas in ŉ brand by ŉ openbare hospitaal dood is,” het Sall getwiet. “Aan hul ma’s en families betuig ek my innige simpatie.” Die tragedie het by die Mame Abdou Aziz Sy Dabakh-hospitaal plaasgevind en is glo deur ŉ kortsluiting veroorsaak. “Die brand het baie vinnig versprei,” het die politikus Diop Sy gesê. Volgens plaaslike media is dié hospitaal onlangs opgeknap. Abdoulaye Diouf Sarr, minister van gesondheid, wat tydens die voorval in Genève was vir ŉ vergadering met die Wêreldgesondheidsorganisasie (WGO), het gesê hy gaan dadelik na Senegal terugkeer. “Hierdie is ŉ baie betreurenswaardige en pynlike situasie,” het hy tydens ŉ radio-onderhoud gesê. “ŉ Ondersoek is reeds van stapel gestuur om vas te stel wat gebeur het.” Die jongste tragedie volg ná ŉ string noodlottige voorvalle by openbare gesondheidsfasiliteite in Senegal. In April het ŉ brand by ŉ hospitaal in die dorp Linguere uitgebreek wat die lewe van vier pasgebore babas geëis het. Die burgemeester op dié dorp het gesê ŉ elektriese fout in ŉ lugversorgingseenheid in die kraamsaal was die rede vir die brand. Die voorval Woensdag kom ook meer as ŉ maand nadat ŉ swanger vrou tevergeefs by ŉ hospitaal gewag het op ŉ keisersnee. Die vrou het in pyn by ŉ hospitaal in Louga aangekom, waar die personeel geweier het om aan haar versoek vir ŉ keisersnee te voldoen omdat dit nie vir daardie dag geskeduleer was nie. Sy is op 1 April dood, 20 uur nadat sy by die hospitaal aangekom het. Dié vrou se dood het tot ŉ vlaag van verontwaardiging regoor die land gelei oor die haglike toestande van Senegal se openbare gesondheidstelsel. Sarr het eindelik, twee weke ná haar dood, erken dat hierdie tragedie vermy kon word. Drie vroedvroue wat aan diens was toe die swanger vrou gesterf het, is op 11 Mei deur die Lougas-hooggeregshof tot ses maande opgeskorte tronkstraf gevonnis weens hul “versuim om ŉ persoon wat in gevaar is, by te staan”. Ná die dood van die vier babas in Linguere het Seydi Gassama, Amnestie Internasionaal se direkteur in Senegal, gevra vir ŉ inspeksie en opgradering van die neonatale dienste in hospitale regoor Senegal.